Mosbeertjies leef ná 30 jaar in vrieskas | Netwerk24
Mosbeertjies leef ná 30 jaar in vrieskas
Deur Elsabé Brits 21 Januarie 2016 00:00
'n Traagloper, ook bekend as 'n beerdiertjie of mosbeertjie, baie vergroot onder 'n mikroskoop. Dié organismes oorleef al 530 miljoen jaar op aarde. Wetenskaplikes van die nasionale instituut van poolnavorsing in Japan het mosbeertjies wat 30 jaar lank gevries was, weer laat ontwaak. Foto: Eye of Science
Een van die traaglopers wat 30 jaar lank gevries was en toe weer ontwaak het. Die ander een het doodgegaan, maar dié een het 19 eiers gelê waarvan 14 uitgebroei het. Foto: Cryobiology
Piepklein organismes bekend as traaglopers het 30 jaar nadat dit gevries is, ontwaak en weer eiers gelê.
Dié organismes, ook bekend as beerdiertjies of mosbeertjies, is in 1983 op Antarktika versamel. Dit is saam op 'n stukkie mos gebêre en vir langer as 30 jaar teen -20 °C gevries.
Navorsers van die nasionale instituut vir poolwetenskap in Japan het hulle toe in Mei 2014 stelselmatig begin ontdooi. Dié navorsingsresultate is pas gepubliseer.
Die navorsers het die twee wat weer lewe gekry het onderskeidelik Skone Slaapster 1 en 2 gedoop. Dit was nadat hulle uit die vrieskas gehaal en in petribakkies met water en alge vir kos gesit is.
Die een het ná 20 dae doodgegaan. Die ander een het 19 eiers gelê (hulle het 'n a-seksuele voortplantingstelsel) waarvan 14 uitgebroei het, skryf die navorsers in die vaktydskrif Cryobiology.
Daar was ook 'n klompie eiers in die oorspronklike stukkie mos en dié het ook ná 'n paar dae uitgebroei.
Die organismes het agt pote en is net 1 mm lank. Hulle oorleef al 530 miljoen jaar op aarde en kan uiterste koue en hitte oorleef. Hulle kom in water en op land voor.
Die navorsers glo hulle het oorleef juis danksy hul vermoë om uiterste omstandighede te weerstaan, asook vanweë die feit dat hul reproduksiestelsel behoue gebly het omdat oksidasieskade aan gene en selle danksy die koue beperk is.